《满江红 寿陈侍郎十一月十五》
宋代·刘浩

岳渎储精，冰壶里、精神可掬。三万卷、龙蛇落纸，琅玕撑腹。

便合弹冠登要路，如何袖手缄空谷。又谁知、天独授先生，长生箓。

鹤易怨，龟多缩。竹太瘦，梅偏独。算人间何物，可传心曲。

但愿君如天上月，年年此夜团如玉。更有人、千里共蝉娟，偷香祝。

作者简介：刘浩，[宋]无锡（今江苏无锡）人，居华阴（今陕西华阴）。爱作雪驴水磨，故事人物，多布景致，意象幽远，笔法轻劲。